b'\n_START_ARTICLE_\nHimmelev Skov\n_START_PARAGRAPH_\nHimmelev Skov er en nyanlagt statsskov, beliggende i Roskilde Kommune nord\xc3\xb8st for Roskilde i trekantomr\xc3\xa5det mellem bebyggelserne Himmelev, Trekroner og Sl\xc3\xa6ggerup._NEWLINE_I alt 3.000 ha (3 km\xc2\xb2) blev udlagt til skov efter en beslutning i Skov- og Naturstyrelsen i 2003, hvorefter den f\xc3\xb8rste beplantning foregik fra 2004. Roskilde Kommune har bidraget med yderligere 64 ha fra 2005. Skoven er herefter indledningsvist blevet realiseret gennem beplantning med tr\xc3\xa6er og buske, hvorefter tilvoksning med udvikling af bundvegetation forventes at foreg\xc3\xa5 l\xc3\xb8bende gennem de efterf\xc3\xb8lgende 20-30 \xc3\xa5r, varetaget med tilsyn af Roskilde og K\xc3\xb8benhavns kommuner._NEWLINE_Skoven vil prim\xc3\xa6rt komme til at best\xc3\xa5 af l\xc3\xb8vtr\xc3\xa6, fortrinsvis eg, kombineret med b\xc3\xb8g, ask og \xc3\xa6r i mindre omfang. Skoven ligger oven p\xc3\xa5 et betydningsfuldt grundvandsmagasin, og udl\xc3\xa6gning af arealet til skov har derfor et flerstrenget milj\xc3\xb8m\xc3\xa6ssigt form\xc3\xa5l, nemlig sikring af gr\xc3\xb8nne omr\xc3\xa5der og afhj\xc3\xa6lpning af CO\xe2\x82\x82 problemer gennem binding af CO\xe2\x82\x82 ved skovanl\xc3\xa6ggelse kombineret med beskyttelse af et v\xc3\xa6sentligt drikke- og grundvandsmagasin._NEWLINE_Skovarealet vil komme til at fremst\xc3\xa5 som en blanding af skovarealer kombineret med \xc3\xa5bne pladser og anl\xc3\xa6g til gavn og nytte for den lokale befolkning. Da det er en statsskov, er det tilladt at f\xc3\xa6rdes til fods overalt i skovarealet, ogs\xc3\xa5 om natten. Hunde skal dog holdes i snor. Dele af den nyanlagte skov vil blive indhegnet i tilvoksningsperioden.'